Document ID: 31988D0440

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Ιουνίου 1988
για την έγκριση ενός προγράμματος που αφορά τον τομέα του κρέατος κουνελιών στην Ισπανία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην ισπανική γλώσσα είναι το μόνο αυθεντικό)
(88/440/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,
Εκτιμώντας:
ότι στις 23 Ιουλίου 1987 η ισπανική κυβέρνηση ανακοίνωσε ένα πρόγραμμα σχετικά με τον τομέα του κρέατος κουνελιών και παρείχε συμπληρωματικές πληροφορίες στις 4 Οκτωβρίου 1987 και στις 26 Ιανουαρίου 1988·
ότι το πρόγραμμα αυτό αποσκοπεί στην ορθολογική οργάνωση και στον εκσυγχρονισμό των εγκαταστάσεων σφαγής, τεμαχισμού καθώς και των συναφών εγκαταστάσεων μεταποίησης και χρησιμοποίησης των υποπροϊόντων, κατά τρόπον ώστε να αυξηθεί η ανταγωνιστικότητα του τομέα, ν' αξιοποιηθούν τα προϊόντα αυτά και να επιτευχθεί το επίπεδο που απαιτείται από τις κοινοτικές οδηγίες στον υγειονομικό τομέα· ότι αποτελεί κατά συνέπεια ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι η έγκριση του εν λόγω προγράμματος δεν είναι δυνατό να επεκταθεί ούτε στα προϊόντα εκτός παραρτήματος ΙΙ ούτε στα προϊόντα κυνηγιού·
ότι το εν λόγω πρόγραμμα περιέχει επαρκή αριθμό των στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77 και καταδεικνύει ότι δύνανται να επιτευχθούν οι στόχοι που αναφέρονται στο άρθρο 1, του εν λόγω κανονισμού στον τομέα της μεταποίησης του κρέατος κουνελιών· ότι η προθεσμία που έχει καθορισθεί για την εφαρμογή του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το πρόγραμμα σχετικά με τη μεταποίηση κρέατος κουνελιών που ανακοινώθηκε στις 23 Ιουλίου 1987 από την ισπανική κυβέρνηση και συμπληρώθηκε στις 4 Οκτωβρίου 1987 και στις 26 Ιανουαρίου 1988, σύμφωνα με τον κανονισμό (ΕΟΚ) αριθ. 355/77, υπό τον όρο ότι τηρούνται οι υγειονομικού χαρακτήρα όροι που ορίζονται από τις σχετικές κοινοτικές οδηγίες.
2. Η έγκριση δεν αφορά τα προϊόντα εκτός παραρτήματος ΙΙ ούτε τα προϊόντα κυνηγιού.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 27 Ιουνίου 1988.

Labels: 18
17
6